РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/474-21

22. новембар 2021. године

Б е о г р а д

**З А П И С Н И К**

**СА 11. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 19. НОВЕМБРА 2021. ГОДИНЕ**

Седница је почела у 12 часова.

Седницом је председавао председник Одбора др Муамер Бачевац.

Седници су присуствовали: проф. др Драгољуб Ацковић, Сандра Јоковић, Дејан Стошић, Весна Стјепановић, Стефан Србљановић, Небојша Бакарец и Золтан Пек, чланови Одбора.

Седници нису присуствовали чланови Одбора: Андријана Аврамов, Весна Недовић, Драгана Бранковић Минчић, Драгана Радиновић, Јелена Михаиловић, Нина Павићевић, Никола Кожовић, Александар Јовановић и Селма Кучевић.

Седници су присуствовали: Никола Јоловић, Дијана Радовић и др Весна Ивковић, заменици чланова Одбора.

Седници су присуствовали: Гордана Чомић, министарка за људска и мањинска права и друштвени дијалог, Мина Роловић-Јочић, Олена Папуга и Нинослав Јовановић, државни секретари, Ивана Јоксимовић, Ивана Антић, Нина Митић и Александар Радосављевић, помоћници министра, Нада Лазић, Катарина Штрбац и Владимир Јовановић, посебни саветници и Александра Рашковић, шеф кабинета.

Председавајући је констатовао да су испуњени услови за рад и одлучивање те је предложио следећи

Дневни ред:

1. Разматрање Информације о раду Министарства за људска и мањинска права и друштвени дијалог за период јануар-март 2021. године;
2. Разматрање Информације о раду Министарства за људска и мањинска права и друштвени дијалог за период април-јун 2021. године;
3. Разматрање Информације о раду Министарства за људска и мањинска права и друштвени дијалог за период јул-септембар 2021. године.

Пошто није било предлога за измену или допуну предложеног Дневног реда, председник Одбора је предложио да на основу члана 76. Пословника Народне скупштине, Одбор на седници обави заједнички начелни претрес о тачкама 1. до 3. предложеног Дневног реда. Одбор је одлучио да сe води обједињенa расправа о тачкама 1. до 3. предложеног Дневног реда.

Председник Одбора је ставио на гласање предложени Дневни ред у целини.

Oдбор је ПРИХВАТИО предложени Дневни ред.

**Председник Одбора** је отворио заједнички начелни претрес о тачкама 1. до 3. Дневног реда:

На почетку је напоменуо да је Министарство за људска и мањинска права и друштвени дијалог доставило Одбору три информације о раду и то за период јануар – март 2021. године, април – јун и јул – септембар. Информације су прослеђене члановима Одбора електронским путем. Уједно је подсетио да је на 2. седници Одбора одржаној 16. новембра 2020. године министарка Гордана Чомић представила планиране активности Министарства, те да ћемо на данашњој седници имати прилику да се информишемо о раду министарства у протеклих годину дана, шта је оно што се реализовало од планираних активности, односно да ли има активности и који су разлози ако неке од планираних активности нису реализоване. Истакао је да на овај начин Одбор врши контролну функцију у складу са Пословником Народне скупштине. То је веома добар начин да стекнемо увид у комплетан рад министарства. Активности министарства нису само законодавне природе, у којима и ми као одбор и Народна скупштина учествујемо у поступку усвајања закона и са којима смо самим тим упознати. Активности Министарства подразумевају примену закона, израду стратешких докумената, извештавање о примени међународних конвенција, као и друге активности, као што ћемо имати прилику да видимо из поднетих информација. Због тога је важно да имамо континуитете и да редовно одржавамо овакве седнице.

**Председник Одбора** је позвао министарку Гордану Чомић да Одбор упозна са активностима министарства у претходном периоду.

**Гордана Чомић** је истакла да је Министарство испунило план за наведени период и да су донета два закона: Закон о родној равноправности и Закон о изменама и допунама Закона о забрани дискриминације као и да је припремљен Нацрт Закона о истополним заједницама, уз експертско мишљење Савета Европе које је унето у закон; одлуком Владе је формирано Координационо тело за социјално укључивање Рома и Ромкиња, а на предлог Министарства. Донета је Стратегија за родну равноправност за период 2021- 2030. године; унапређен је рад Савета за праћење препорука Уједињених нација доношењем новог пословника. У наставку излагања је истакла да су за седнице Владе до краја календарске године припремљене: Стратегија за подстицајно окружење за сарадњу са цивилним друштвом; ревизија Стратегије за социјално укључивање Рома и Ромкиња до 2030, као и Акциони план за ову стратегију од 2021-2024; Стратегија за превeнцију и заштиту дискриминације. Напоменула је да је од планираних дванаест друштвених дијалога за 2021. годину до 18. октобра 2021. године одржано осамнаест друштвених дијалога. Навела је пример да су у Бујановцу 16. новембра имали друштвени дијалог на иницијативу и предлог Националног савета албанске националне мањине, везано за проблем уџбеника, лиценци наставника, превођења, стручних испита, признавања диплома. У том дијалогу су били алат и подршка Министарству просвете и самом Националном савету албанске националне мањине. Обавестила је да су имали друштвени дијалог о правима ЛГБТ заједнице, одрживог развоја и другим темама из свих области људских права, као и друштвени дијалог на иницијативу народних посланика на тему менталног здравља. Навела је да је Министарство обишло све управне округе у Србији и све националне савете националних мањина. Разговори су имали за циљ сагледавање стања владавине права, примене Закона о планском систему, улоге цивилног друштва на локалном нивоу, међуопштинске сарадње. Сви ти извештаји о обиласку 29 управних округа представљени су председници Владе и током децембра ће бити објављени на интернет страници Министарства. У наставку излагања истакла је шта Министарство за људска и мањинска права и друштвени дијалог планира за 2022. годину. Навела је да се планира изградња сталног друштвеног дијалога о циљевима одрживог развоја, односно Агенде 2030 за теме које се тичу одрживог развоја Србије у целини, локалних самоуправа, свих секторских политика цивилног друштва, стручних удружења, научне и пословне заједнице, националних мањина, особа из рањивих група, свих грађана Србије у најширем смислу. Навела је да ће имати предлог успостављања планске сарадње са Народном скупштином и Фокус групом за одрживи развој о темама одрживог развоја и израде обавезујућег документа којим би Србија локализовала све циљеве и стратегије одрживог развоја УН које смо ратификовали 2016. године.

Министарство ће радити на изградњи друштвеног дијалога за израду Стратегије људских права у Србији уз најширу укљученост свих актера по Закону о планском систему. Циљ израде ове стратегије је успостављање система мерења стања људских права на локалном нивоу уз именовање локалних координатора или тимова за унапређење људских права, подршка политици људских права, изградњи културе људских права, владавини права и сталном друштвеном дијалогу на локалном нивоу. Тиме се долази до краја 2022. и до израде планског документа у коме би били сабрани циљеви одрживог развоја са аспекта људских права, као и мере кроз Стратегију људских права и Стратегију одрживог развоја, за унапређење живота људи у области права на достојанствен живот, права на све слободе, права на здравље и право на знање. Такође, планира се унапређење примене Закона о националним саветима националних мањина у 2022. години у свакој од области мањинских права и то сталним дијалогом са представницима националних мањина и са годишњим обиласком националних савета у њиховим седиштима. Такође у области антидискриминације планира се доношење Закона о родном идентитету, подршка доношењу Закона о несталим лицима, са аспекта људских права и отварање дијалога о Закону о цивилним жртвама. Затим, доношењем измењене стратегије за укључење Рома, као и акционог плана, радиће се на уклањању препрека за пуну примену Закона о запошљавању када је реч о запошљавању Рома, побољшању квалитета живота у постстандардним насељима, образовању Рома, посебне подршке ромским девојчицама и младим Ромкињама, као и отварању дијалога о најбољим начинима за инвестиције у ромско предузетништво и самозапошљавање Рома, дијалогу о антициганизму и подршку Ромима за учешће у дијалогу о развоју Србије. Планира се примена мера из Стратегије за родну равноправност и акционог плана, одржавање најмање два друштвена дијалога о постигнутим резултатима у области родне равноправности и препрекама које стоје на путу развијања политике женских људских права, као и подршка Координационом телу за родну равноправност Владе Србије на успостављању ефикасне хоризонталне и вертикалне мреже свих надлежних за примену Закона о родној равноправности. У наставку излагања је истакла да као министарство остају привржени сарадник и партнер Европској комисији на свим обавезама и препорукама који се тичу Кластера 1 - основна права, остају посвећени сарадњи са свим агенцијама Уједињених нација и свим међународним институцијама и организацијама које се баве људским, мањинским правима, правима жена, правима особа из рањививих група, праву грађана на одговорне институције.

**Председник Одбора** је отворио дискусију.

**Небојша Бакарец** је навео да ће гласати за сва три извештаја које је поднело Министарство за људска и мањинска права и друштвени дијалог. Поставио је питање у вези изостанка реакције на систематске нападе на породицу председника Републике и указао да су то нове појаве насиља и дискриминације. У наставку излагања поставио је питање о истинитости навода да је Министарство за људска и мањинска права и друштвени дијалог узурпирало канцеларије додељене Министарству за бригу о породици и демографију. Констатовао је да је сарадња Министарства са Народном скупштином у извештају поменута само једном и истакао да је у претходном периоду било знатно више сарадње ове две институције.

**Проф. др Драгољуб Ацковић** је навео да је број напада на страначке просторије СНС-а, народне посланике, друге функционере, а посебно на председника Републике повећан у последње време и нагласио да је неопходно да државни органи реагују. Упознао је присутне да ће се 7. и 8. децембра одржати конференција у организацији Пододбора за питања Рома о друштвено-економском и политичком положају Рома и позвао Министарство да узме учешће. Истакао је да постоји велики број случајева где Роми не успевају да добију посао на који конкуришу, само због тога што су Роми и да је неопходна помоћ Министарства по том питању. Такође је указао на веома тежак положај Рома избеглих са Косова и Метохије, и да Република Србија има обавезу да уради све у њеној моћи да побољша њихов положај.

**Гордана Чомић** је истакла да је тема вербалног насиља веома озбиљна тема и да је Министарство врло расположено да друштвени дијалог посвети атмосфери јавне комуникације и навела да је потребна већа примена члана 387. Кривичног законика. Нагласила је да у функционисању Министарства за људска и мањинска права и друштвени дијалог и Министарства за бригу о породици и демографију не постоји ни један проблем и да су наведене медијске тврдње недостојне Владе Републике Србије. У наставку излагања је навела да се уз сагласност и одобрење народних посланика у извештај може додати и део о сарадњи министарства и Народне скупштине. Нагласила је да постоји проблем приликом запошљавања Рома и да је државни секретар Нинослав Јовановић заједно са ГИЗ-ом направио пројекат по коме ће се до краја године запослити 30 Рома, као и да је решење проблема запошљавања Рома процес који мора ићи корак по корак.

С обзиром да више није било учесника у расправи, председник Одбора је ставио на гласање информације Министарства.

Одбор је **једногласно** прихватио Информацију о раду Министарства за људска и мањинска права и друштвени дијалог за период јануар-март 2021. године.

Одбор је **једногласно** прихватио Информацију о раду Министарства за људска и мањинска права и друштвени дијалог за период април-јун 2021. године.

Одбор је **једногласно** прихватио Информацију о раду Министарства за људска и мањинска права и друштвени дијалог за период јул-септембар 2021. године.

Седница је закључена у 13 часова.

**СЕКРЕТАР ОДБОРА ПРЕДСЕДНИК ОДБОРA**

**Рајка Вукомановић др Муамер Бачевац**